PRM-AMA-VL ควงแขนบวก ลุ้นรัฐเพิ่มสำรองพลังงาน หนุนขยายเที่ยวเดินเรือ
PRM-AMA-VL โบรกคาดนลท. เข้าเก็งกำไรรับรัฐเตรียมประสานผู้ค้าเพิ่มปริมาณสำรองน้ำมันเชื้อเพลิงตามกฎหมาย เป็น 5% จาก 4%, น้ำมันสำเร็จรูปเป็น 2% จาก 1% จ่อรับค่าระวางเรือขนส่งน้ำมันพุ่ง
PRM-AMA-VL โบรกคาดนลท. เข้าเก็งกำไรรับรัฐเตรียมประสานผู้ค้าเพิ่มปริมาณสำรองน้ำมันเชื้อเพลิงตามกฎหมาย เป็น 5% จาก 4%, น้ำมันสำเร็จรูปเป็น 2% จาก 1%
11 มี.ค. 2565

ผู้สื่อข่าวรายงานว่าวันนี้ (11 มี.ค. 2565) หุ้นกลุ่มเรือขนส่งน้ำมันพุ่ง ณ เวลา 14:50 น. นำโดยราคาหุ้น บริษัท พริมา มารีน จำกัด (มหาชน) หรือ PRM อยู่ที่ระดับ 6.35 บาท เพิ่มขึ้น 0.20 บาท หรือ 3.25% โดยทำจุดสูงสุดที่ 6.45 บาท และทำจุดต่ำสุดที่ 6.05 บาท ด้วยมูลค่าการซื้อขาย 100.29 ล้านบาท
บริษัท อาม่า มารีน จำกัด (มหาชน) หรือ AMA อยู่ที่ระดับ 4.84 บาท เพิ่มขึ้น 0.48 บาท หรือ 11.01% โดยทำจุดสูงสุดที่ 5.00 บาท และทำจุดต่ำสุดที่ 4.34 บาท ด้วยมูลค่าการซื้อขาย 22.81 ล้านบาท
บริษัท วี.แอล.เอ็นเตอร์ไพรส์ จำกัด (มหาชน) หรือ VL อยู่ที่ระดับ 1.56 บาท เพิ่มขึ้น 0.12 บาท หรือ 8.33% โดยทำจุดสูงสุดที่ 1.58 บาท และทำจุดต่ำสุดที่ 1.43 บาท ด้วยมูลค่าการซื้อขาย 10.59 ล้านบาท
นายมงคล พ่วงเภตรา ผู้ช่วยกรรมการผู้จัดการฝ่ายกลยุทธ์ลงทุนหลักทรัพย์ บล.เคทีบีเอสที กล่าวว่า ราคาหุ้นกลุ่มเรือขนส่งน้ำมันที่ปรับตัวขึ้น คาดนักลงทุนน่าจะเข้าเก็งกำไรช่วงสั้นๆ หลังภาครัฐเตรียมประสานผู้ค้าเพิ่มปริมาณสำรองน้ำมันเชื้อเพลิงตามกฎหมาย เป็น 5% จาก 4%, น้ำมันสำเร็จรูปเป็น 2% จาก 1% เพื่อสร้างความมั่นใจว่าจะสามารถรักษาเสถียรภาพพลังงานได้ โดยไม่กระทบการดำรงชีพของประชาชน
ทั้งนี้มองว่าหุ้นที่น่าจะได้ประโยชน์มากที่สุด คือ PRM ซึ่งจากจะได้ปัจจัยหนุนดังกล่าวแล้ว ยังได้ประโยชน์ทางอ้อมจากค่าระวางเรือขนส่งน้ำมันที่เพิ่มขึ้น ทำให้ความต้องการใช้เรือ FSU ในการเก็บน้ำมันสูงขึ้นตาม แม้จะได้รับผลกระทบจากต้นทุนน้ำมันที่เพิ่มขึ้น